
РЕШЕНИЕ
№ РС-5916-23-03
 

Днес, 24.10.2023 г., Комисията за противодействие на корупцията /КПК/, в състав:

За председател: Антон Славчев
Член: Антоанета Цонкова
Член: Пламен Йоцов
	Член: Силвия Къдрева

У С Т А Н О В И :

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) /отм./ и е образувано въз основа на Решение за образуване на производство за конфликт на интереси КИ-191 от 13.09.2023 г. по сигнал с рег. № ЦУ01-5916/12.09.2023 година. Със същото Решение е прието да се извърши проверка по реда на чл. 13, ал. 1, т. 5 от ЗПКОНПИ, /отм./. 
Производството е образувано срещу проф. Костадин Ангелов – министър на здравеопазването в периода от 24.07.2020 г. до 12.05.2021 г. и народен представител в 46, 47, 48 и 49-то Народно събрание.
По същество в сигнала се твърди, че в подадените от Ангелов декларации пред КПКОНПИ е видно, че същият е председател на настоятелството на Фондация  „***“ във времето когато е бил министър на здравеопазването и сега, като народен представител. Иска се извършването на проверка дали същият в качеството си на министър на здравеопазването или като народен представител е бил или е в несъвместимост и конфликт на интереси във връзка с евентуално упражнени от него правомощия в тези му качества на лице, заемащо висши публични длъжности, по отношение на Фондация „***“. 
Комисията служебно е извършила справки в Търговски регистър и регистъра на юридическите лица с нестопанска цел (ТРРЮЛНЦ), в правно – информационна система „Сиела“, в регистър БУЛСТАТ, на ел. страници на министерство на здравеопазване, на Народното събрание и на Централна избирателна комисия (ЦИК).
Във връзка с изложеното в сигнала от председателя на ПК по Превенция и противодействие на корупцията в Народното събрание е получено писмо с вх. № ЦУ01-5961#6/29.09.2023 г. на КПКОНПИ със следните заверени копия от документи: Решение на НС за персонални промени в Министерски съвет от 24.07.2020 г.; клетвен лист на Костадин Ангелов като министър на здравеопазването от 24.07.2020 г; Декларация за несъвместимост по чл. 35, ал. 1 т. 1 от ЗПКОНПИ от Костадин Ангелов от 10.08.2020 г.; клетвен лист на Костадин Ангелов като народен представител в 45-то НС; Декларация за несъвместимост по чл. 35, ал. 1 т. 1 от ЗПКОНПИ от Костадин Ангелов от 28.04.2021 г.; Декларация за несъвместимост по чл. 35, ал. 1 т. 3 от ЗПКОНПИ от Костадин Ангелов от 28.04.2021 г.; клетвен лист на Костадин Ангелов като народен представител в 46-то НС; Декларация за несъвместимост по чл. 35, ал. 1 т. 1 от ЗПКОНПИ от Ангелов от 26.07.2021 г.; клетвен лист на Костадин Ангелов като народен представител в 47-то НС от 03.12.2021 г.; Декларация за несъвместимост по чл. 35, ал. 1 т. 1 от ЗПКОНПИ от Ангелов от 03.12.2021 г.;  клетвен лист на Костадин Ангелов като народен представител в 48-то НС от 19.10.2022 г.;  Декларация за несъвместимост по чл. 35, ал. 1 т. 1 от ЗПКОНПИ от Ангелов от 20.10.2022 г.; клетвен лист на Костадин Ангелов като народен представител в 49-то НС от 12.04.2023 г.; Декларация за несъвместимост по чл. 35, ал. 1 т. 1 от ЗПКОНПИ от Ангелов от 13.04.2023 г.
От министъра на здравеопазването е изискана и получена информация с писмо с вх. № ЦУ01-5961#8/03.10.2023 г. на КПКОНПИ относно финансиране и извършени плащания от страна на министерство на здравеопазването към Фондация „***“, включително по европейски проекти и програми за периода от 24.07.2020 г. до месец май 2021 г.
От директора на Фондация „***“ М. К. е постъпило писмо с вх. № ЦУ01-5961#7/02.10.2023 г. на КПКОНПИ с изискана информация и копия от документи, включващи Заявление от Костадин Ангелов за предсрочно прекратяване на мандата му като член на настоятелството на фондацията и Протокол от заседание на настоятелството на фондацията от 01.02.2023 г. 
С писмо с вх. № ЦУ01-5961#2/25.09.2023 г. на КПКОНПИ от председателя на Комисията по здравеопазване в Народното събрание са получени копие от Заявление за предсрочното прекратяване на мандата му като член на настоятелството на Фондация „***“ от 19.08.2020 г. и копие от Заповед № РД-01-428/27.08.2020 г. 
  
От събраните в хода на проверката доказателства, се установи следното от фактическа страна:

Сигналът е подаден от лице, идентифицирано, съгласно чл. 48 от ЗПКОНПИ, /отм./.
Костадин Ангелов заема поста на министър на здравеопазването, избран с Решение, прието от 44 –то Народно събрание на 24.07.2020 г.  От същата дата министър Ангелов е положил клетва като член на Министерския съвет на Република България. На 10.08.2020 г. в деловодството на Народното събрание с вх. № ККИПЕ-003-03-1 е постъпила Декларация по чл. 35, ал. 1, т. 1 от ЗПКОНПИ във връзка с чл. 113 от Конституцията на Република България и чл. 19, ал.7 от Закона за администрацията,  в която Ангелов декларира, че не заема длъжност и не извършва дейност, несъвместима с положението на народен представител; не заема друга държавна длъжност; не упражнява търговска дейност като управител, търговски пълномощник, търговски представител, прокурист, търговски посредник, ликвидатор или синдик; не е член на орган на управление или контрол на юридическо лице с нестопанска цел, търговско дружество или кооперация; не упражнява свободна професия, с изключение на научна или преподавателска или упражняване на авторски и сродни права; не е ръководител на предизборен щаб на партия, коалиция или инициативен комитет. 
Мандатът на Ангелов като министър на здравеопазването продължава до 12.05.2021 г., когато с Указ № 129 президентът на Република България назначава служебно правителство, в което за служебен министър на здравеопазването е назначен С. К. . Междувременно на произведените парламентарни избори на 04.04.2021 г. Костадин Ангелов е избран за народен представител от 4 МИР- В. Т. и полага клетва като такъв, считано от 15.04.2021 г.   С вх. № АД-154-00-170/ 28.04.2021 г. и вх. № АД-154-00-171/ 28.04.2021 г. в Народното събрание постъпват съответно Декларация по чл. 35, ал. 1, т. 1 от ЗПКОНПИ във връзка с чл. 68, ал. 1 от Конституцията на Република България и чл. 134 от Правилника за организацията и дейността на НС и Декларация по чл. 35, ал. 1, т. 3 от ЗПКОНПИ, подписани от Ангелов с дата 15.04.2021 г. В първата декларация Ангелов отбелязва, че изпълнява друга държавна служба, която според закона е несъвместима с положението на народен представител. Към този момент той все още е министър на здравеопазването в оставка. Във втората декларация по т.3 от ЗПКОНПИ, той декларира, че към 15.04.2021 г. е настъпила промяна в декларираните обстоятелства в подадената от него декларация по чл. 35, ал. 1, т. 1 от ЗПКОНПИ. Промяната е свързана с Решение № 2452 –НС на ЦИК от 15.04.2021 г., с което органът обявява за народен представител от Четвърти изборен район –В. Т. следващия кандидат от листата на ГЕРБ-СДС, за времето през което Костадин Ангелов изпълнява функциите на министър в оставка. 
От предоставените по производството доказателства с писмо с вх. № ЦУ01-5961#6/29.09.2023 г. на КПКОНПИ е видно, че Костадин Ангелов е положил клетва като народен представител от 4 МИР- В. Т. , избран още в 46-тото, 47-мото, 48-мото и 49- тото НС, съответно на 21.07.2021 г., на 03.12.2021 г., на 19.10.2022 г. и на 12.04.2023 г. От съответните дати Ангелов е подписал Декларации по чл. 35, ал. 1, т. 1 от ЗПКОНПИ във връзка с чл. 68, ал. 1 от Конституцията на Република България и чл. 134 от Правилника за организацията и дейността на Народното събрание, в които посочва, че не изпълнява друга държавна служба и не извършва дейност, която според закона е несъвместима с положението на народен представител и че не участва в управителните или контролни органи на търговски дружества и кооперации. 
 От извършена справка в ТРРЮЛНЦ по партидата на Костадин Ангелов се установява, че към датата на избирането му за министър на здравеопазването, същият е вписан като изпълнителен директор на УМБАЛ „***“ ЕАД, обстоятелство което е заличено в ТР само няколко дни след избирането му за министър, на 31.07.2020 г. По същата партида в Регистъра е отбелязано, че Ангелов, наред с директора – М. К., е един от представляващите Фондация „***“. Фондацията е създадена и регистрирана на 06.01.2016 г. с Решение на Софийски градски съд и пререгистрирана в Търговския регистър на 02.10.2018 г. Учредители на Фондацията са УМБАЛ „***“ ЕАД чрез изпълнителния си директор д-р Костадин Ангелов и ДКЦ „***“ ЕООД чрез законно представляващия го Ч. Е. Г. Фондацията е създадена за осъществяване на благотворителна дейност в обществена полза. Нейна основна мисия и цели са да развива активна благотворителна и доброволческа дейност в подкрепа на социално уязвимите групи и да създава добра среда и условия за опазване здравето на българските граждани, както и за повишаване авторитета на лекарската професия. Съгласно учредителните документи органи на Фондацията са директор - едноличен управителен орган, Настоятелство - върховен колективен орган и Съвещателен съвет – консултативен обществен съвет. Първият състав на Настоятелството се състои от доц. д-р Костадин Ангелов – председател на Настоятелството, членове - д-р Ч. Е., д-р А. Х. О., д-р К. Д. и д-р Р. Б.; за първи състав на Консултативния обществен съвет са определени проф. д-р В. М., проф. д-р П. С. и проф. д-р И. П., а за първи директор на Фондацията – М.К.
Съгласно писмено предоставената информация от директора на Фондацията М. К. с писмо с вх. № ЦУ01-5961#7/02.10.2023 г. на КПКОНПИ, става ясно, че за периода на съществуването си органите на Фондацията са имали едно единствено присъствено заседание, а именно Учредителното събрание на Настоятелството. К. заявява, че последващо заседание никога не се е състояло поради различни причини. Първоначално основната активност на Фондацията е била насочена към провеждането на профилактични прегледи в отдалечени места, без трайна лекарска грижа – основно в Южна и Северозападна България - за възрастни хора и деца. Избухването на пандемията от КОВИД-19 прекратява прегледите, а и останалите благотворителни инициативи за деца, лишени от родителска грижа, са били преустановени заради спирането на профилактичните дейности в здравеопазването. Наред с това е било ангажирано времето и усилията на лекарите от ръководния и изпълнителски състав към изпълнение на задълженията на УМБАЛ „***“ ЕАД като болница на първа линия за диагностика и лечение на КОВИД-19. Този период съвпаднал и с напускането на УМБАЛ „***“ ЕАД на голяма част от основателите и учредители на Фондацията, заради което на практика тя престанала да осъществява дейност. Това е периодът на встъпването в клетва като министър на здравеопазването на Костадин Ангелов (24.07.2020 г.). По този повод той изпраща до Настоятелството на Фондация „***“ и до директора на Фондацията Заявление за предсрочното прекратяване на мандата му като член на Настоятелството поради встъпването му в длъжност като министър. Заявлението е подписано от Ангелов на 19.08.2020 г., от същата дата има поставена нотариална заверка. Под подписа на Ангелов има ръкописен текст и подпис, удостоверяващи, че М. К. е получила документа лично, на ръка на 20.08.2020 г.   
От информацията, предоставена от М. К. с писмо с вх. № ЦУ01-5961#7/02.10.2023 г. на КПКОНПИ става ясно още, че през миналата година е започнала данъчна проверка от НАП на Фондацията, а след нея и данъчна ревизия, която завършила с доклад от 01.06.2023 г. Междувременно трима от членовете на настоятелството на Фондацията са входирали искане в Софийски градски съд, който излиза с Решение № 1253/10.11.2022 г. за свикване на събрание на настоятелството на 01.02.2023 г. От заседанието е изготвен протокол, който е предоставен по производството. Става ясно, че заседанието е проведено неприсъствено и на него е взето решение за прекратяване дейността на Фондация „***“, откриване на производство по ликвидация, избор на ликвидатор и определяне срока за приключване на ликвидацията. К. съобщава, че в момента тече ликвидация на Фондацията, а тя самата е избрана за ликвидатор. Освен това подчертава, че по време на мандата на Ангелов като министър, тя в качеството й на едноличен управителен орган –директор на Фондацията, никога не е адресирала писма до министерство на здравеопазването от името на Фондацията.  
Видно от информацията и доказателствата, получени с писмо с вх. №  ЦУ01-5961#2/25.09.2023 г. на КПКОНПИ, се установява, че Костадин Ангелов в качеството му на министър на здравеопазването е издал нарочна Заповед № РД-01-482/27.08.2020 г., с която е възложил на свой заместник да разглежда и решава въпроси, свързани с УМБАЛ „***“ ЕАД. 
От писмо с вх. №  ЦУ01-5961#8/03.10.2023 г. на КПКОНПИ от министъра  на здравеопазването става ясно, че министерство на здравеопазването не е финансирало, включително и по европейски програми и проекти Фондация „***“ в периода от 24.07.2020 г. до месец май 2021 г., както и че няма информация за извършени плащания към Фондацията в този период. 
В отговор с писмо с вх. № ЦУ01-5961#6/29.09.2023 г. на КПКОНПИ от председателя на Комисията по превенция и противодействие на корупцията в Народното събрание е посочено, че няма обсъждания, гласувания и приети решения на Народното събрание, касаещи Фондация  „***“. 

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 52 от ЗПКОНПИ /отм./, респективно чл. 70 от Закона за противодействие на корупцията /ЗПК/, трябва да са налице три кумулативни предпоставки: лице, заемащо висша публична длъжност, респ. публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ /отм./, съответно в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност/ публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Костадин Ангелов в качеството му на министър на здравеопазването и народен представител е лице, заемащо висша публична длъжност по чл. 6, ал. 1, т. 3 и съответно т. 2 от ЗПКОНПИ /отм./, респективно лице, заемащо публична длъжност по чл. 6, ал. 1, т. 3 и съответно т. 2 от ЗПК. Органът, компетентен да се произнесе относно наличието или липсата на конфликт на интереси по отношение на него, е Комисията за противодействие на корупцията.  
От събраните по преписката материали и доказателства се установи, че като министър на здравеопазването, както и като народен представител Ангелов не е упражнил свои правомощия или задължения по служба, които да са свързани с Фондация „***“. Т.е в конкретния случай е налице само една от кумулативните предпоставките за „конфликт на интереси“ по отношение на Костадин Ангелов, а именно лице, заемащо публична длъжност – като министър на здравеопазването и като народен представител. Липсата на упражнени правомощия по служба от лицето, заемащо публична длъжност, изключва наличието на нарушение на разпоредбите на Глава Осма, Раздел II от ЗПКОНПИ /отм./, респективно от ЗПК, съответно води и до липсата на конфликт на интереси. 
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени от Костадин Ангелов в качеството му на министър на здравеопазването и в качеството му на народен представител правомощия по отношение на фондация „***“. Липсата на която и да е предпоставка от понятието конфликт на интереси, обуславя и липсата на конфликт на интереси.
Несъвместимостта от друга страна съставлява предвидени в закона пречки за съвместяване на съответната публична длъжност и заемането на друга длъжност или извършването на дейност, която съгласно Конституцията или закон е несъвместима с положението на лице, заемащо публична длъжност, съгласно § 1, т. 7 от ДР на ЗПКОНПИ /отм./, респективно § 1, т. 4 от ДР на ЗПК.
Според разпоредбата на чл. 13, ал. 1, т. 5 от ЗПКОНПИ /отм./, Комисията извършва проверка на сигнали във връзка с декларациите за несъвместимост на лицата, заемащи висши публични длъжности и сезира органа по избора или назначаването за предприемане на съответните действия, а съгласно разпоредбата на чл. 13, ал. 1, т. 8 от Закона за противодействие на корупцията, Комисията проверява сигнали във връзка с декларациите за несъвместимост на лицата, заемащи публични длъжности, и при установена несъвместимост сезира органа по избора или назначаването за предприемане на съответните действия.
Като народен представител, избран от 4-ти МИР – В. Т. , на произведените на 04.04.2021 г. парламентарни избори, Ангелов подписва клетва като такъв и отбелязва в подадената от него на 15.04.2021 г.  декларация по чл. 35, ал.1, т.1 от Закона за противодействие на корупцията и за отнемане на незаконно придобитото имущество във връзка с чл. 68, ал.1 от Конституцията на Република България и чл. 134 от Правилника за организацията и дейността на Народното събрание, че изпълнява друга държавна служба, която според закона е несъвместима с положението на народен представител. По същото време Ангелов е и министър на здравеопазването в оставка. Според разпоредбата на чл. 36, ал. 1 от ЗПКОНПИ /отм./, при заемането на висша публична длъжност, за която с Конституцията или със закон са установени несъвместимости, лицето, заемащо висша публична длъжност, подава пред органа по избора или назначаването декларация за несъвместимост в едномесечен срок от заемането на длъжността. Съгласно ал. 3 на същата разпоредба, когато лицето е декларирало наличие на несъвместимост, то е длъжно в едномесечен срок от подаване на декларацията да предприеме необходимите действия за отстраняване на несъвместимостта и да представи доказателства за това пред органа по избора или назначаването. От същата дата, 15.04.2023 г. Костадин Ангелов подписва Декларация по чл. 35, ал. 1, т. 3 от Закона за противодействие на корупцията и за отнемане на незаконно придобитото имущество /отм./ за настъпила промяна в декларираните от него обстоятелства, като декларира че във връзка с Решение на Централната избирателна комисия от 15.04.2023 г. не изпълнява правомощията на народен представител.  
По отношение на Ангелов в качеството му на министър на здравеопазването важи ограничението, въведено с разпоредбата на чл. 19, ал. 7 от Закона за администрацията. Съгласно текста й министър-председателят, заместник министър-председателите, министрите, заместник-министрите, посочените в ал. 4 еднолични органи и техните заместници и членове на колегиални органи, областните управители и заместник областните управители не могат да:
1. заемат друга държавна длъжност;
2. упражняват търговска дейност или да са управители, търговски пълномощници, търговски представители, прокуристи, търговски посредници, ликвидатори или синдици;
3. са членове на орган на управление или контрол на юридическо лице с нестопанска цел, търговско дружество или кооперация;
4. упражняват свободна професия, с изключение на научна или преподавателска дейност или упражняване на авторски и сродни права;
5. бъдат ръководители на предизборен щаб на партия, коалиция от партии или инициативен комитет;     
Видно от предоставените по производството доказателства Костадин Ангелов е избран за министър на здравеопазването с Решение, прието от 44 –то Народно събрание на 24.07.2020 г. и от същата дата полага клетва. На 19.08.2020 г., с нотариална заверка от същата дата, той отправя писменото си заявление до Настоятелството и директора на фондация „***“, с което моли за предсрочното прекратяване на мандата си като член на Настоятелството. Съгласно чл. 22, ал. 1, т. 1 от Закона за юридическите лица с нестопанска цел членството в органите на управление се прекратява с едностранно волеизявление до сдружението. Заявлението от страна на Ангелов за предсрочното прекратяване на мандата му е лично прието от директора на Фондацията М. К. на 20.08.2020 г. и то ясно и недвусмислено отразява волята на неговия автор. Въпреки това, изричното волеизявление на лицето не е отразено в ТРРЮЛНЦ, както и не е отразен фактът, че фондацията е в производство по ликвидация. Липсват данни в Търговския регистър за каквито и да е проведени заседания на органите на управление на фондацията, включително и такова за предсрочното освобождаване на член на Настоятелството.
От събраните по преписката доказателства е видно, че към момента на встъпването му в длъжността на министър на здравеопазването, Ангелов своевременно е извършил необходимите действия за прекратяване на възникналата несъвместимост в законоустановения срок по чл. 36 от ЗПКОНПИ /отм./ 
Съгласно § 5, ал.1 от ПЗР на ЗПК неприключилите до влизането в сила на този закон производства по установяване на конфликт на интереси и налагане на административни наказания, се довършват по досегашния ред от Комисията.
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и чл. 13, ал. 1, т. 8 от ЗПК, във вр. с § 5, ал.1 и § 7, ал. 2 от ПЗР на ЗПК,

                                                                         РЕШИ:

НЕ УСТАНОВЯВА КОНФЛИКТ НА ИНТЕРЕСИ по отношение на Костадин Ангелов, ЕГН: *** като министър на здравеопазването и като на народен представител и в тези си качества лице, заемало висши публични длъжности, по чл. 6, ал. 1, т. 3 и т. 2 от ЗПКОНПИ /отм./, респ. публични длъжности по чл. 6, ал. 1, т. 3 и т. 2 от ЗПК по отношение на фондация „***“, поради липса на упражнени правомощия. 

            НЕ УСТАНОВЯВА НЕСЪВМЕСТИМОСТ по отношение на Костадин Ангелов, ЕГН: ***, като народен представител и като министър на здравеопазването и в тези му качества лице, заемащо висша публична длъжност по чл. 6, ал. 1, т. 2 и т. 3 от ЗПКОНПИ /отм./, респ. публична длъжност по чл. 6, ал. 1, т. 2 и т. 3 от ЗПК, във връзка с участието му като член на настоятелството на фондация „***“. 

             На основание чл. 65, ал. 5 от ЗПК за приетото решение да бъдат уведомени заинтересованото лице и подателя на сигнала. 
 Препис от Решението да се изпрати на С. градска прокуратура, с оглед преценка за реализиране на правомощията ѝ по чл. 76, ал. 2 от ЗПКОНПИ, /отм./, респективно чл. 94, ал. 2 от ЗПК.  
	 
КОМИСИЯ:

                                ЗА ПРЕДСЕДАТЕЛ:………………….…………./ АНТОН СЛАВЧЕВ /

                               ЧЛЕН:……………………………………..../АНТОАНЕТА ЦОНКОВА/

                               ЧЛЕН:…………………...……………....…………../ПЛАМЕН ЙОЦОВ/

                               ЧЛЕН:…………..…………………………………/СИЛВИЯ КЪДРЕВА/





